
Ode I. 1 

Cum infestae Thracum copiae Pannonia excessissent. 

Iam minae saevi cecidere belli: 

Iam profanatis male pulsa terris 
Et salus, et pax niveis revisit 
Oppida bigis: 

Iam fides, et fas, et amoena praeter 
Faustitas laeto volat arva curru: 

Iam fluunt passim pretiosa largis 
Saecula rivis. 

Candidi soles veterisque venae 
Fontibus nati revocantur Anni: 

Grandinat gemmis, riguoque caelum 
Depluit auro. 

Meque veraci cecinisse plectro 
Inter Octobres, tua festa, pompas, 

Prisca Saturni rediisse saecla, 

Approbat Orbis. 

Aurei patrum niveique mores, 

Exui et sera procul usque Thule 
Candor, et pulchro remeare virtus 
Audet Olympo. 

Lactis, et fusi per aprica mellis 
Garruli campos secuere rivi: 

Et superfuso tumuere plenae 
Nectare ripae. 

Laetior vulgo seges inquietis 
Fluctuat culmis, titubantque frugum 
Uberes campi, nec avara sulcis 
Invidet Aestas. 

Pastor errantes comitatus haedos 
Provocat raucas calamo cicadas: 

Mugiunt colles, et anhela fessis 
Silva iuvencis. 

Pace subsultant iuga, pace rident 
Tetricae rupes: leve separatos 
Otium colles amat, et sequestri 
Gaudia pagi. 



Te Ceres flavis redimita culmis. 

Magne pacati moderator orbis. 

Te suis Aestas opulenta circum¬ 
fundit aristis. 

Supplici Myrtus tibi servit umbra, 

Serviunt Lauri: tibi celsa longe 
Quercus assurgit, tremuloque pinus 
Vertice nutat. 

Siderum praeses, dominusque terrae, 

Lucida Romam speculatus arce, 

Regna tranquillet, cupidoque patrem 
Te velit orbi. 

Laurus annosum tibi signet aevum: 

Fata te norint, properentque Parcae 
Nescium carpi tibi destinatos 
Stamen in annos. 

Quaeque formosos sedet inter ignes, 

Sedulam pro te miserata Romam 
Virgo, quam circum glomerantur albis 
Astra choreis: 

Curet effusas Latii querelas, 

Virginum castas iuvenumque voces 
Curet, et votis procerum reclinem ac¬ 
commodet aurem. 

Ode I. 2 

Ad Aurelium Lycum. 

Ne plus aequo de adversa fortuna queratur. 

Indignas, Lyce, naenias, 

Et maestum gemitu pectus, et hispidis 
Frontem nubibus expedi, 

Cum Sol non solito lumine riserit, 

Et fortuna volubilis 
Fati difficilem iecerit aleam. 

Quod vexant hodie Noti, 

Cras lambent hilares aequor Etesiae. 
Maestum Sol hodie caput, 

Cras laetum roseo promet ab aequore. 

Alterno redeunt choro 
Risus et gemitus, et madidis prope 
Sicci cum lacrymis ioci. 



Nascuntur mediis gaudia luctibus; 

Sic fatis placitum. Suis 
Tempestiva fluunt fata periculis. 

Fessos duxit heri boves, 

Dat magnis hodie iura Quiritibus: 

Et quae bobus ademerat, 

Imponit Gabiis, et Curibus iuga. 

Idem Phosphorus aspicit 
Magnum, quem tenuem viderat Hesperus. 

Quod si seria ludicris 
Fortunae placeat texere, rusticus 

Hesternam repetet casam, 

Ridentis populi non humilis iocus: 

Et qui rexerat omnia, 

Findet laurigeris ligna securibus. 

Quod si defuerit salix 
Fasces pauperibus subiciet focis. 

Ode I. 13 

Ad Tarquinium Lavinum. 

Non si Sol semel occidit, 

Non rubris iterum surget ab Indiis; 

Nec si quos celeris rotae 
Sors non exiguo proruit impetu, 

Non lapsos iterum levet, 

Arguto docilis ludere cum ioco. 

Ne spem proice, Tarquini: 

Cuius paene retro lambere pulverem 

Et vestigia diceris, 

Cum fortuna levem verterit orbitam, 

Effusam super et luto 
Fumantem poteris cernere purpuram. 

Tunc et risibus abstine, 

Neu turpi domino lumina paveris: 

Neu calces nimium, memor 
Fortunae geminam saepe iaci pilam. 

Ode II. 2 

Ad Publium Memmium. 

Vitae humanae brevitatem benefactis extendendam esse. 

Quae tegit canas modo bruma valles, 

Sole vicinos iaculante montes 

Deteget rursum. Tibi cum nivosae 
Bruma senectae 



In caput seris cecidit pruinis. 

Decidet nunquam. Cita fugit Aestas, 
Fugit Autumnus, fugient propinqui 
Tempora Veris: 

At tibi frigus, capitique cani 
Semper haerebunt, neque multa nardus 
Nec parum gratum repetita dement 
Serta colorem. 

Una quem nobis dederat iuventus, 

Una te nobis rapiet senectus: 

Sed potes, Publi, geminare magna 
Saecula fama. 

Quem sui raptum gemuere cives, 

Hic diu vixit. Sibi quisque famam 
Scribat heredem: rapiunt avarae 
Cetera Lunae. 

Ode II. 5 

E rebus humanis excessus. 

Humana linquo: tollite praepetem 
Nubesque ventique. Ut mihi devii 
Montes resedere, et volanti 
Regna procul, populosque vastus 

Subegit aer! Iam radiantia 
Delubra Divum, iam mihi regiae 
Turres recessere, et relictae in 
Exiguum tenuantur urbes; 

Totasque qua se cumque ferunt vagae 
Despecto gentes. O lacrymabilis 
Incerta fortunae! o fluentum 
Principia interitusque rerum! 

Hic ducta primis oppida moenibus 
Minantur in caelum: hic veteres ruunt 
Murique turresque: hic supinas 
Paene cinis sepelivit arces. 

Hic mite caelum, sed rapidae ruunt 
In bella gentes: hic placida sedent 
In pace, sed late quietos 
Dira lues populatur agros. 



Hic paene tellus tota micantibus 
Ardet sub armis: stant acies adhuc 
Pendente Fatorum sub ictu, 

Et dubio Furor haesitavit 

In bella passu: parte alia recens 
Iam mixta Mavors agmina mutuam 
Collisit in mortem, et cadentum 
Caede virum, cumulisque latos 

Insternit agros: hic Mareoticae 
Secura merces aequora navigant, 
Portusque certatim frequentes 
Centum operis populisque fervent. 

Nec una Marti causa, nec unius 
Sunt arma moris. Bellat adulterae 
Ridentis e vultu voluptas, 

Inque Helena procus ardet orbis. 

Hic verba bellis vindicat: hic canis, 
Heu vile furtum! Se mala comparant; 
Rarum sub exemplo superbit, 

Nec sceleris scelus instar omne est. 

Eous illinc belligera latet 
Sub classe pontus: Iam Thetis aenea 
Mugire flammarum procella, et 
Attonitae trepidare cautes, 

Et ipsa circum litora percuti 
Maiore fluctu. Sistite barbari, 
Ferroque, neu simplex, et igni, et 
Naufragio geminate fatum. 

Parumne tellus in miseras patet 
Immensa mortes? hinc miserabili 
Quassata terrarum tumultu 
Stare pavent titubantque regna, 

Unaque tandem funditus obruunt 
Cives ruina. Stat tacitus cinis, 

Cui serus inscribat viator: 

'Cum populo iacet hic et ipso 



Cum Rege regnum.' Quid memorem super¬ 
infusa totis aequora portubus 
Urbes inundare, et repente 
Tecta Deum sonuisse fluctu, 

Regumque turres, et pelago casas 
Iam iam latentes? iam video procul 
Mercesque differri, et natantem 
Oceano fluitare gazam. 

Alterna rerum militat efficax 
In damna mundus. Cladibus instruit 
Bellisque rixisque et ruinis 
Sanguineam Libitina scenam. 

Suprema donec stelligerum dies 
Claudat theatrum. Quid morer hactenus 
Viator aurarum et serenas 
Sole domos aditurus usque 

Humana mirer? Tollite praepetem 
Festina vatem, tollite nubila 
Qua solis et lunae labores 
Caeruleo vehit aethra campo. 

Ludor? sequaces aut subeunt latus 
Feruntque venti? Iamque iterum mihi 
Et regna decrevere, et immensae 
Ante oculos periere gentes; 

Suoque semper terra minor globo 
Iam iamque cerni difficilis, suum 
Vanescit in punctum? o refusum 
Numinis Oceanum! o carentem 

Mortalitatis portubus insulam! 

O clausa nullis marginibus freta! 

Haurite anhelantem, et perenni 
Sarbivium glomerate fluctu. 

Ode II. 7 

Ad Publium Memmium. 

Esset humanis aliquod levamen 
Cladibus, si res caderent eadem 
Qua mora surgunt; sed humant repentes 
Alta ruinae. 



Nil diu felix stetit; inquieta 
Urbium currunt hominumque Fata: 

Totque vix horis iacuere, surgunt 
Regna quot annis. 

Casibus longum dedit ille tempus, 

Qui diem regnis satis eruendis 
Dixit: elato populos habent mo¬ 
menta sub ictu. 

Parce crudeles, moriture Publi, 

Impio divos onerare questu, 

Densa vicinis nimium vagari 
Funera tectis. 

Quae tibi primum dedit hora nasci, 

Haec mori primum dedit. Ille longum 
Vixit, aeternum sibi qui merendo 
Vindicat aevum. 

Ode II. 8 

Ad Asterium. 

At nos inani pascit imagine 
Fortuna rerum. Ludimur, Asteri, 

Umbris amicorum; et doloso 
Verba simul placuere fuco, 

Res esse stulti credimus. At simul 
Sors infidelem corripuit rotam, 

Gaudent recedenti sodales 
Non eadem dare verba Divae. 

Plerumque falsis nominibus placent 
Humana. Rari pollicitis data 
Aequamus: et minor loquaci 
Relligio solet esse voto. 

Ode II. 19 

Ex sacro Salomonis epithalamio. 

(Similis est dilectus meus capreae, hinnuloque cervorum.) 

Vitas sollicitae me similis caprae, 

Quam vel nimbisoni sibilus Africi, 

Vel motum subitis murmur Etesiis 
Vano corripit impetu. 



Nam seu prima metum bruma trementibus 
Incussit foliis, sive Diespiter 
Elisit resonis tela Cerauniis, 

Incerta trepidat fuga. 

Atqui non ego te quaerere desinam. 
Clamatura retro, 'Christe, revertere': et 
Rursus, cum rapido fugeris impetu, 
Clamatura, 'Revertere.' 

O seu te Libani terga virentia, 

Seu formosa rubrae culta Bethuliae, 

Seu pinguis Solymae, sive procul cavae 
Cingunt rura Capharniae; 

Tandem sollicitae pone modum fugae. 
Nam non effugies, te mihi sedulis 
Aether excubiis prodet, et aureis 
Prodet Cynthia cornibus. 

Te neglecta gemunt litora, te procul 
Suspirat tacitis aura Favoniis, 

Te noctis vigiles, te mihi vividis 
Signant sidera nutibus. 

Ode II. 24 
Dirae in Herodem. 

Devota sacrae progenies domus! 

Fatale monstrum! Prodigialium 
Monstrum parentum! Seu Libyssa 
Marmaricis lea pavit antris, 

Seu te maligno sidere degener 
Pardus marita tigride prodidit, 

Furoris heredem paterni; 

Sive gregis populator Afri 

Nudum sub alto destituit iugo; 

Seu belluosis fluctibus exspuit 
Irata tempestas nocentem 
Alitibusque ferisque praedam; 

Tuo severas pectore marmora 
Duxere venas, marmora rupibus 
Decisa, quas Gaetula caelebs 
Deucalion super arva iecit: 



Te sede primum livida regia 
Megaera fixit: Tisiphone dedit 
Sceptrum cruentandum feraeque 
Imposuit diadema fronti; et 

Regale nuper cum premeres ebur 
Adsedit altis fulta curulibus, 

Et per Palaestinos Tyrannis 
Explicuit sua signa campos. 

Tremensque et atrum sanguinea manu 
Telum coruscans secum Odia, et Minas 
Caedemque et insanos Tumultus, 
Funeraque et populorum iniquas 

Strages, et indignum excidium retro 
Lactantis aevi traxit, et inclyta 
Regnorum, inexhaustasque longis 
Cladibus evacuavit urbes. 

Illam et parentum dira gementium 
Lamenta, Questusque, et Gemitus retro, 
Luctusque vicatim secuti, et 
Irriguis Lacrymae catervis. 

Quod si caducis decidit amnibus 
Praesagus imber, quid pluvias sequi 
Cunctantur ultrices procellae, 

Et volucrum strepitu quadrigarum 

Incussus aether pigra tonitrua et 
Immugientum fulmina nubium 
Compescit, indulgentque metae 
Aeriis vaga tela pennis? 

At nil trisulcis Acroceraunia 
Deiecta flammis, nil Rhodopes iugum, 
Quassaeve peccavere cautes 
Emathiae, nisi forte dirum 

Inominatis marmora partubus 
Fudere monstrum: rumpite, rumpite 
Montesque, fecundasque regum 
Fulmina praecipitate rupes. 



Exspiret auras; occidat, occidat 
Funestus, execrabilis, efferus 
Sector; crematuramque taxum 
Ipse super cumulumque regni 

Summum cadaver fumet, et aera 
Caelumque diro liberet halitu 
Fatale monstrum, dissidentum 
Ludibrium Furiarum, et Orci. 

Perrumpe tractus inpenetrabiles 
Ignava tellus, desuper ardua 
Volvente saxorum ruina: 

Quam pelagus super, et refusis 

Bis terque Nereus Syrtibus insonet. 

Audimur. Ingens sidera verberat, 

Spumamque, limumque, et rapaces 
Oceanus glomeravit undas: 

Iam nutat aether, iam barathrum prope, 

Vastisque campi dissidiis hiant: 

Iam fractus illabetur orbis 
Sacrilego capiti. I, profunda 

Inexpiato pollue Tartara 
Tyranne leto: solus et igneum 
Insume Cocytum, et frementem 
Sulphureis Acheronta ripis. 

Ode II. 25 

Ex sacro Salomonis epithalamio. 

(Fulcite me floribus, etc. 

Adiuro vos, filiae Ierusalem, ne suscitetis, etc. 

Ecce iste venit, saliens in montibus, transiliens colles, etc.) 

Me stipate rosariis, 

Me fulcite crocis, me violariis, 

Me vallate Cydoniis, 

Me canis, sociae, spargite liliis: 

Nam visi mora Numinis 
Mi sacris animam terret in ignibus. 

Vos o, vos ego filiae 
Caelestis Solymae; vos Galaditides, 

Vos o per capreas ego 
Errantesque iugis hinnuleos precor, 



Antiqui genus Isaei, 

Quae saltus Libani, quae viridem vago 
Carmelum pede visitis. 

Nymphae nobilium gloria montium: 

Ne vexate tenacibus 
Acclinem violis: neu strepitu pedum, 

Neu plausae sonitu manus 
Pacem solliciti rumpite somnii: 

Donec sponsa suo leves 
Somnos ex oculis pollice terserit: 

Donec Lucifer aureus 
Rerum paciferum ruperit otium. 

Summis ecce venit iugis 
Formosae soboles matris, et unica 
Formosi soboles patris: 

Silvarumque super colla comantium, et 
Intonsum Libani caput, 

Magnorumque salit terga cacuminum, ac 
Proceras nemorum domos 
Prono transiliens praeterit impetu: 

Veloci similis caprae 
Quae visis humili in valle leonibus 
Per praerupta, per ardua 
Sublimi volucris fertur anhelitu. 

Lib III. 4 

Ad Egnatium Nollium. 

Aequo semper rectoque animo adversus fortunae inconstantiam standum esse. 

Sive te molli vehet aura vento, 

Sive non planis agitabit undis, 

Vince Fortunam, dubiasque Nolli, 

Lude per artes. 

Riserit? Vultum generosus aufer. 

Fleverit? Dulci refer ora risu: 

Solus et semper tuus esse quovis 
Disce tumultu. 

Ipse te clausus modereris urbem 
Consul aut Caesar, quoties minantum 
Turba fatorum quatient serenam 
Pectoris arcem. 



Cum leves visent tua tecta casus, 

Laetus occurres: praeeunte luctu 
Faustitas et pax subeunt eosdem 
Saepe Penates. 

Dextra sors omnis gerit hoc sinistrum, 
quod facit molles: habet hoc sinistra 
Prosperum, quem nunc ferit, imminentes 
Durat in ictus. 

Ille qui longus fuit, esse magnus 
Desinit maeror. Facilem ferendo 
Finge Fortunam; levis esse longo 
Discit ab usu. 

Ode III. 6 

Ad Marcum Silicernium. 

Veras esse divitias quae a bonis animi petuntur. 

Nunquam praecipiti credulus alea 
Cum Fatis avidas composui manus, 

Ut mecum taciti foedere proelii 
Aequa pace quiescerent. 

Quid Fortuna ferat crastina, nesciam, 

Heres ipse mei. Quas dedit, auferet; 

Non avellet opes, quae procul extimo 
Semotae spatio iacent. 

Quae possunt adimi, non mea credidi; 

Nunquam pauperior, si meus integer. 

Regnum, Marce, mei, si bene de meis 
Vectigalia censibus 

Intra me numerem. Pars animi latet 
Ingens, divitibus latior Indiis, 

Quo non ter spatio longius annuo 
Itur navibus, aut equis. 

Sed mens assiduum visitur in diem 
Hospes saepe sui; non ebur aut novas 
Mercatura dapes, ipsa sui satis 
Dives, si sibi cernitur. 



Ode III. 12 

Ad Aurelium Fuscum. 

Omnia humana caduca incertaque esse. 

Si primum vacuis demere corticem 
Rebus, Fusce, velis, cetera diffluunt 
Vernae more nivis, quae modo nubium 
Leni tabuit halitu. 

Formosis reseces fortia; displicent. 

Externis trahimur; si male Dardanis 
Respondens Flelenae pectus amoribus 
Famosus videat Paris, 

Nusquam per medii proelia Nerei 
Ventorumque minas splendida deferat 
Graii furta tori. Sed bene mutuo 
Rerum consuluit iugo 

Naturae Dominus, quod niveis nigra, 
Laetis occuluit tristia. Qui bona 
Rerum de vario deliget agmine, 

Consulto sapiet Deo. 

Ode IV. 3 

Ad Caesarem Pausilipium. 

Regnum sapientis. 

Late minaces horruimus Lechi 
Regnare Thracas. Latius imperat, 

Qui solus, exemptusque vulgo 
Certa sui tenet arma voti. 

Imbelle pectus parce fidelibus 
Munire parmis; neu latus aspero 
Lorica cinctu, neu decorum 
Arcus amet pharetraeque collum. 

An Cimber, an te lectus ab ultimis 
Pictus Britannis ambiat, an Geta, 

Nil allabores; ipse miles, 

Ipse tibi pugil, ipse ductor. 

Exile regnum, Pausilipi, sumus: 

Sed se obsequentem qui sibi subdidit, 

Hic grande fecit, si suasmet 
Ipse roget peragatque leges. 



Armata regem non faciet cohors, 

Non tincta vulgi purpura sanguine, 

Aut nobili stellatus auro 
Frontis apex, teretique gemma. 

Rex est, profanos qui domuit metus: 

Qui cum stat unus, castra sibi facit; 
Casumque fortunamque pulchro 
Provocat assiduus duello. 

Non ille vultum fingit ad improbi 
Decreta vulgi, non popularia 
Theatra, non illum trophaea, 

Non volucri movet aura plausu. 

Beatus, a quo non humilem gravis 
Fortuna vocem, non tumidam levis 
Expressit umquam curiosis 
Dum tacitus premit ora fatis. 

Ad prima si quis vulnera non gemit, 

Solo peregit bella silentio: 

Celare qui novit sinistros, 

Ille potest bene ferre casus. 

Ille, et caducis se licet undique 
Suspendat auris pontus, et in caput 
Unius et flammas, et undam, et 
Vertat agens maria omnia Auster, 

Rerum ruinas, mentis ab ardua 
Sublimis aula non sine gaudio 
Spectabit, et late ruenti 
Subiciens sua colla caelo 

Mundum decoro vulnere fulciet; 

Interque caeli fragmina, lugubre 
Telluris insistet sepulchrum, ac 
Incolumis morientis aevi 

Heres, ab alto prospiciet, magis 
Haec magna quam sint quae pedibus premit, 
Quam quae relinquet; iam tum Olympi 
Non dubius moriturus hospes. 



Quo cum volentem fata reduxerint, 

Nil interest, an morbus, an hosticus 
Impellat ensis, quo supremum 
Urget iter. Semel advehemur 

Quam navigamus semper in insulam. 

Seu lata magnis stravimus aequora 
Regis carinis, seu Quirites 
Exigua vehimur phaselo. 

Illo beatum margine me meus 
Exponat asser. Cur ego sistere 
Aeterno reformidem quietus 
Litore, si peritura linquam? 

Ode IV. 10 
Ad Q. Dellium. 

Non tam populari exemplo, quam potius rationis ductu vitam esse instituendam. 

Delii, si populo duce 
Vitae degenerem carpimus orbitam. 

Erramus; procul arduis 
Virtus se nimium seposuit iugis. 

Illuc quo via tritior, 

Hoc est certa minus. Longus inutili 
Error nectitur ordine: 

Et mores populum, non ratio trahit. 

Casu vivitur, et viam 
Non metam premimus, qua praeeuntium 
Per vestigia civium 
Insanae strepitus plebis, et improbae 
Voces invidiae vocant. 

Exemplis trahimur et trahimus retro; 

Soli nemo sibi est malus, 

Nulli vita sua est: dum vaga postero 
Turbam turba premit gradu, 

Sunt primi exitio saepe sequentibus. 

Me Parnassus et integer 
Plebeiis Helicon coetibus eripit 
Sublimem; unde vagantium 
Errores animorum et male desidis 
Vulgi damna patent. Iuvat 
Ex alto intrepidum colle iacentia 
Despectare pericula, et 
Cautum non propriis vivere casibus. 



Ode IV. 11 

Ad Sigismundum Laetum. 

Gloriae inanis despicientiam et silentium commendat. 

Laete, quid cassis sequimur fugacem 
Gloriam telis? Fugit illa Mauri 
More, vel Parthi, regeritque ab ipso 
Vulnera tergo. 

Hospes unius negat esse tecti 
Garrulus vulgi favor: hic inani 
Aure rumores legit, inde veris 
Falsa remiscet. 

Hic velut nidum positurus haesit, 

Mox ubi vano vacuum tumultu 
Pectus illusit, tacitis in altum 
Subsilit alis. 

Vera laus sciri fugit. Ipse pulcher 
Se sua Titan prohibet videri 
Luce: qui totus potuit latere 
Maior habetur. 

Qui premit sacram taciturnitate 
Pectoris gazam, bene non silenti 
Tutus in vulgo, bene suspicaci 
Regnat in aula. 

Praeterit mutas bene cymba ripas; 

Quae simul raucis strepuere saxis, 

In latus cautam sapiens memento 
Avertere proram. 

Ode IV. 12 
Ad Ianum Libinium. 

Solitudinem suam excusat. 

Quid me latentem sub tenui lare 
Dudum moretur, cum mihi civium 
Amica certatim patescant 
Atria, saepe rogas Libini. 

Me plenus. Extra quid cupiam? Meo 
In memetipsum clausus ab ostio, 

In se recedentis reviso 
scenam animi, vacuum relustro 



Vitae theatrum, sollicitus mei 
Spectator, an quae fabula prodii 
Matura procedam, et supremo 
Numinis excipienda plausu. 

Omnes recenset numen, et approbat 
Vel culpat actus: quo mea iudice 
Si scena non laeve peracta est, 

Sim populo sine teste felix. 

Odi loquacis compita gloriae 
Plebeia: quam cum fama faventibus 
Evexit auris, saepe misso 
Invidiae stimulata telo, 

Aut invidentum territa vocibus, 

Parum obstinatis et male fortibus 
Dimittit alis. Illa nudam 
Plangit humum, lacerosque saxis 

Affligit artus. Me melius tegat 
Privata virtus, et popularia 
Numquam volaturum per ora 
Celet iners sine laude tectum. 

Semota laudem si meruit, vetat 
Audire virtus. Tutius invidi 
Longinqua miramur: propinquis 
Laevus amat comes ire Livor. 

Ode IV. 13 

Ad Caesarem Pausilippium. 

Adversa constanti animo ferenda esse. 

Si quae flent mala lugubres 
Auferrent oculi, Sidoniis ego 
Mercarer bene lacrymas 
Gemmis, aut teretum merce monilium. 
At ceu rore seges viret, 

Sic crescunt riguis tristia fletibus. 

Urget lacryma lacrymam; 

Fecundusque sui se numerat Dolor. 
Quem fortuna semel virum 
Udo degenerem lumine viderit, 

Illum saepe ferit; mala 
Terrentur tacito fata silentio. 



Ne tu, ne tua fleveris 
Quae tu, care, vocas, Pausilipi, mala; 

Quam pellunt lacrymae, fovent 
Sortem: dura negant cedere mollibus. 

Siccas si videat genas, 

Durae cedet hebes sors patientiae. 

Ode IV. 14 

Ad Crispinum Laevinium. 

Rogatus cur saepe per viam caneret, respondet. 

Cum meam nullis humeros onustus 
Sarcinis tecum patriam reviso 
Laetus, et parvo mihi cumque dives 
Canto viator. 

Tu siles maestum: tibi cura Musas 
Demit, et multi grave pondus auri, 

Quaeque te quondam male fida rerum 
Turba relinquet. 

Dives est qui nil habet; illa tantum 
Quae potest certa retinere dextra 
Seque fert secum vaga quo migrare 
Iussit egestas. 

Quid mihi, qui nil cupiam, deesse 
Possit? Umbrosi placet una Pindi 
Vallis: o sacrum nemus, o iocosae 
Rura Camenae! 

Quae meos poscet via cunque gressus, 

Delphici mecum, mea regna, colles 
Itis, et fessum comitante circum¬ 
sistitis umbra. 

Me Gothus saevis religet catenis, 

Me Scythes captum rapiat; soluta 
Mente, vobiscum potero tremendos 
Visere reges. 



Ode IV. 15 
Ad Munatium. 

Nihil in rebus humanis non taedio plenum esse. 

Nil est, Munati, nil, iterum canam, 

Mortale, nil est, immedicabilis 
Inane taedi. Clarus olim 
Sol proavis atavisque, nobis 

Parum salubris, nec macula reus 
Damnatur una; quicquid in arduo 
Immortale mortales Olympo 
Vidimus, invidiae caduca 

Fuscamus umbra. Non placet incolis 
Qui Sol avitis exoritur iugis; 

Aut prisca quae dudum paternam 
Luna ferit radiis fenestram. 

Caelo quotannis, et patriis leves 
Migramus arvis; hunc tepidae vocant 
Brumae Batavorum, huic aprici 
Ausoniae placuere soles. 

Frustra; fideles si dominum retro 
Morbi sequuntur, nec tacitus Dolor 
Absistit, aut Veiente curru, 

Aut Veneta comes ire cymba. 

Tandemque nobis exulibus placent 
Relicta; certam cui posuit domum 
Virtus, huic nunquam paternae 
Fumus erit lacrymosus aulae. 

Virtus agresti dives in otio 
Sese ipsa claudit finibus in suis 
Plerumque, et insonti quietum 
In palea solium reclinat. 



Ode IV. 19 

Ad Iesum Opt.Max. 

Ex sacro Salomonis Epithalamio. 

Indica mihi quem diligit anima mea, ubi pascas, ubi cubes in meridie. 

Dicebas abiens: Sponsa vale; simul 

Vicisti liquidis nubila passibus. 

Longam ducis, Iesu, 

In desideriis moram. 

Ardet iam medio summa dies polo, 

Iam parcit segeti messor, et algidas 
Pastor cum grege valles, 

Et pictae volucres petunt. 

At te quae tacitis detinet otiis 

O Iesu regio! quis mihi te locus 
Caecis invidet umbris, 

Aut spissa nemorum coma? 

Scirem quo iaceas caespite languidus, 

Quis ventus gracili praeflet anhelitu, 

Quis rivus tibi grato 
Somnum praetereat sono; 

Ah! ne te nimio murmure suscitent 

Nostrae diluerent flumina lacrymae, 

Et suspiria crudis 
Miscerentur Etesiis. 

Ode IV. 21 

Ex sacro Salomonis Epithalamio. 

En dilectus meus loquitur mihi: Surge, propera amica mea, columba mea, formosa mea, et veni. 

Iam enim hiems transiit, imber abiit et recessit, etc. 

Fallor, an Elysii laeva de parte sereni 
Me mea vita vocat? 

Surge soror, pulchris innectito lora columbis; 

Pulchrior ipsa super 

Scande rotas. Libanique levem de vertice currum 
Has age flecte domos. 

Ad sua decidui fugiunt vestigia nimbi, 

Turbidus imber abit: 

Ipsa sub innocuis mitescunt fulmina plantis, 

Ipsa virescit hiems. 

Interea sacris aperit se scena viretis 
Sub pedibusque tibi 



Altera floret humus, alterque vagantia laetus 
Sidera pascit ager. 

Hic etiam trepidi pendent e rupibus haedi, 
Praecipitesque caprae; 

Hinnuleique suis, passim dum flumina tranant, 
Luxuriantur aquis. 

It Leo cum Pardo viridis de colle Saniri 
Mitis uterque regi, 

Cumque suo passim ludunt in montibus agno 
Exsuperantque iuga. 

Plurimus hos circum tacito pede labitur amnis, 
Pumicibusque cavis 

Per violas lapsae, per declives hyacinthos, 
Exspatiantur aquae. 

Lene fluunt rivi, muscosis lene susurrus 
Murmurat e scopulis. 

In vitrio pisces saliunt hilares crystallo, 

Dulce queruntur aves. 

Nec vero, si maesta placent solatia caelo 
Flebile murmur abest; 

Nam sibi dum vestro regemunt ex orbe palumb 
Huc sonus ille venit. 

Sic dum se viduo solatur carmine turtur, 
Gaudia nostra placent. 

Cetera non desunt, pronis vindemia pendet 
Officiosa botris; 

Hic etiam vulgo violas, albentia vulgo 
Ungue ligustra leges: 

Ipsa tibi, leti succos oblita priores, 

Mitia poma cadent: 

Ipsae matura labentur ab arbore ficus, 
Percutientque sinum. 

Interea falcem vindemia nescit, aratrum 
Saucia nescit humus. 

Ipsae sponte virent segetes, innoxius ipse 
Messibus albet ager. 

Praebent hospitium platani: praebet formosos 
Graminis herba toros. 

Caedua Pachaeos sudant opobalsama nimbos; 
Et genialis odor 

Aspirat, quoties nutantibus hinc atque illinc 
Ingruit aura comis. 

Surge; quid indignos ducis per taedia soles? 
Surge, age, cara soror. 

Ecce tuis ipsae iam circum frena columbae 
Ingemuere moris. 



Huc age, formosas formosior ipsa columbas 
Hospita flecte soror. 

Ode IV. 30 

AdIanussium Skuminum. 

Cum coniugi carissimae iusta persolveret. 

Si tibi pollicitum numen, si fata fuissent 
Aeternos fore coniugis annos, 

Iure per assiduos (procerum fortissime) fletus 
Ereptam quererere, Ianussi. 

Quem pietas, quem non moveat non tristibus unquam 
Arx animi concussa procellis, 

Et pudor, et proni niveo de pectore sensus, 

Et regina modestia morum, 

Aut bona sedulitas, aut non incauta futuri 
Praesagae solertia mentis? 

Provida sed longum magnis virtutibus aevum 
Non audent promittere fata: 

Nec possunt, si quae maturavere, profanis 
Astra diu committere terris. 

Nunc adeo parces longis onerare querelis 
Depositum repetentia magnum. 

Ingentes animi gazas, et robur, et auro 
Incoctum bene pectus honesto. 

Sic Tanaquil, sic quae cunctantem Claudia rexit 
Virginea cervice Cybellen, 

Quaeque maritali successit Thessala fato, 

Et Latiis vaga Cloelia ripis; 

Ante diem raptae vivunt post funera, vatum 
Perpetuos in carmine fastos. 

Illa quidem non, si surdos ad carmina Manes 
Orphea testudine vincam. 

Eductas adamante fores, et ahenea rumpat 
Elysii pomoeria muri, 

Reddaturque tibi. Stat nulli ianua voto, 

Nullis exorata poetis. 

Sunt tamen exiles insigni in limine rimae 
Qua possint arcana videri; 

Hac ego, si nullos fallunt insomnia Manes, 

Aut vidi, aut vidisse putavi 
Errantem campo in magno, quem gemmea circum 
Perspicuis stant moenia portis: 

Auro prata virent; arbor crinitur in aurum; 

Crispantur violaria gemmis, 

Quae nec Apellaeus liquor, nec pulchra trigoni 
Assimulent mendacia vitri. 




Centum ibi formosis in vallibus Heroinae 
Aeternum Paeana frequentant. 

Stant virides campo stellae, madidisque corusca 
Connivent sibi sidera flammis. 

Illa inter medias parvo comitata nepote 
Et roseo vivacior ore, 

Ibat ovans, grandemque sibi, grandemque nepoti 
Nectebat de flore coronam. 

Cetera me vetuit magni caligo sereni 
Mortali percurrere visu. 

Nec tu plura velis; satis est, cui fata dederunt 
Aeternis mutasse caduca. 

Ode IV. 32 

AdAlbertum Turscium. 

De suis somniis et lyricis. 

Tursci, seu brevior mihi 
Seu pernox oculos composuit sopor, 

Pennas Somnia levibus 
Affigunt humeris; iamque virentia 
Laetus prata supervolo, 

Qua se cumque novum molle tumentibus 
Campis explicuit nemus, 

Herbosaeque patet scena superbiae: 

Mox et nubibus altior, 

Mixtus flumineis ales oloribus, 

Vivos despicio lacus, 

Et dulci volucrem carmine mentior. 

Iam tunc nubila, iam mihi 
Blandis dissiliunt fulmina cantibus; 

Et quae plurima circuit 
Collum, punicea vincior Iride. 

Idem iam vigil, et meus, 

Non ingrata simul somnia dispuli, 

Cum ter mobilibus lyram 
Percussi digitis, immemor et ducis 
Nil sectator Horatii, 

Sublimis liquidum nitor in aera; 

Et nunc litora, nunc vagas 
Siccis traiciens passibus insulas, 

Nil mortale mei gero, et 
Iam nil sollicito debeo ponderi. 

Tursci, saepe tamen mones 
Olim ne veteri clarior Icaro 
Veris fabula casibus 
Mutem Parrhasii nomina Balthiri. 



Frustra; nam memor Icari, 

Addo stultitiae consilium brevi: 
Nam, seu dormio, me torus, 

Seu scribo, stabili sella tenet situ. 

Ode IV. 34 

Ad Quintum Tiberinum. 

Divitem nunquam, Tiberine, dices, 
Cuius Eois potiora glebis 
Rura fortunae sine faece pulcher 
Rivus inaurat; 

Quem per insignes geniale ceras 
Stemma claravit; vaga quem per urbes 
Quem per et gentes radiante vexit 
Gloria curru. 

Pauper est, qui se caret; et superbe 
Ipse se librans, sua rura latam 
Addit in lancem, socioque fallens 
Pondus in auro. 

Ceteris parvus, sibi magnus uni, 

Ipse se nescit, pretioque falsae 
Plebis attollit, propriaque se mi¬ 
ratur in umbra. 

Splendidam vera sine luce gazam, 
Turgidum plena sine laude nomen 
mitte; te solo, Tiberine, disces 
Esse beatus. 

Ode IV. 35 

Ad Paulum Coslovium. 

Iam pridem tepido veris anhelitu 
Afflarunt reduces arva Favonii; 

Iam se florida vernis 
Pingunt prata coloribus: 

Stratus frugiferis Vilia puppibus 
Grato praeter abit rura silentio, 
Quamvis proximus omni 
Collis personet alite; 



Quamvis et viridi pastor ab aggere 
Dicat graminea carmina fistula, 

Et qui navita debet 
Plenis otia carbasis. 

Aequas Palladiis, Paule, laboribus 
Interpone vices. Cras simul aureo 
Sol arriserit ore 
Summorum iuga montium, 

Scandemus viridis terga Luciscii, 

Qua celsa tegitur plurimus ilice, 

Et se praetereuntum 
Audit murmura fontium. 

Illinc e medio tota videbitur 
Nobis Vilna iugo; tota videbitur 
Quae Vilnam sinuosis 
Ambit Vilia flexibus. 

Illinc picta procul quae radiantibus 
Fulgent fana tholis, et geminam super 
Despectabimus arcem, 

Magni regna Palaemonis. 

Ut longo faciles Pacis in otio 
Se tollunt populi! nam tria tertio 
Surrexere sub anno 
Priscis templa Quiritibus; 

Et qua conspicuis se Gediminia 
lactant saxa iugis, et Capitolium, 

Et quae tecta superbis 
Intrant nubila turribus. 

Auget magna Quies: exiguus labor 
in maius modico provenit otio. 

Hinc et terga virentum 
Late prospice collium. 

Quae nunc mobilibus nutat Etesiis, 
Segni cana stetit sub nive populus: 
Qui nunc defluit, alta 
Haesit sub glacie latex: 



Qui nunc purpureis floret ager rosis, 

Immoto sterilis delituit gelu: 

Verno quae strepit ales. 

Hiberno tacuit die. 

Ergo rumpe moras, et solidum gravi 

Curae deme diem; quem tibi candidus 
Spondet vesper, et albis 
Cras Horae revehent equis. 

Epode 1 

Ad Paulum Iordanum Ursinum BraccianiDucem. 

Bracciani agri amoenitatem commendat, ad quam per ferias Septembres secesserat Roma. 

Huc o quietis apta Musis otia, 

Levesque Ludorum chori; 

Huc feriantum Phoebe Musarum pater, 

Huc hospitales Gratiae; 

Huc delicatis ite permixti locis 
Non inverecundi Sales: 

Hic otiosi mite Bracciani solum 
Vago coronemus pede. 

Clemens supino clivus assurgit iugo, 

Caelumque paulatim subit, 

Et solida subter terga scopulorum arduo 
Securus insessu premit: 

Arcisque iactat inter alta turrium 
Insigne propugnacula, 

Timenda quondam Caesarum turmis ducum, 

Timenda magno Borgiae, 

Cum per minantum militum aeratos globos 
Metuenda iaceret fulmina, 

Ageretque profugum Caesarem, et quassum metu, 

Adusque promissum Nihil. 

Hic ille magnus frenat Etruscas opes 
Ursinus heroum decus. 

Heres avitae laudis, et princeps caput 
Magnaeque laus Oenotriae. 

Circum coruscis scena quercetis viret, 

Caelumque verrit frondibus, 

Suosque colles vestit, et patentibus 
Sese theatris explicat. 

Admota muris pone Nympharum domus 
Aprica praebet litora: 

Ripamque Baccho iungit, et vallum prope 
Lentis flagellat fluctibus. 



Maiore nusquam stagna Neptuno sonant, 
Aut aestuantis Larii, 

Aut qui severo tangit Albanus lacu 
Inenatabilem Styga: 

Aut quae procellis gaudet, et magno fremit 
Superba ponto Iulia: 

Nec maior usquam spumat, et rupes truci 
Benacus assultat salo. 

Intonsa curvo monte circumstant iuga, 
Mitesque despectant aquas. 

Nivosus illinc terga Romanus movet, 
Caeloque diducit minas: 

Illinc caducis ilicem quassat comis 
Sublime Cymini caput, 

Crudumque Boream frangit impotentibus 
Deproeliaturum Notis, 

Terrisque late regnat, et caeli minis 
Opponit hibernum latus. 

Amica sternit interim lacum quies, 
Fluctusque fluctu nititur, 

Et ipsa secum pigra luctatur Thetis, 
Aquaeque colludunt aquis: 

Quas vel carina, vel citata turgido 
Findit phaselus linteo: 

Pinnaque late vitreum cogens pecus 
Volente lino truditur, 

Setaque piscem ducit, et raris procul 
Lacum coronat retibus. 

Hinc alta lucet divitis Pollae domus, 

Hinc pinguis Anguilaria: 

Trebonianas hinc amica vineas 
Vadosa plangunt aequora: 

Hinc delicati fundus Aureli nitet, 

Lymphae salutaris pater: 

Undaque morbos arcet, et vivacibus 
Luem fluentis eluit. 

At qua superbum fontibus nomen dedit, 
Suumque Flora marginem, 

Vivis perennes decidunt saxis aquae, 
Camposque decursu lavant, 

Patremque longe Tybrin, et regem sonant, 
Romaeque servitum fluunt. 

Sincera circum regna naturae nitent, 

Et artis immunes loci: 

Adhucque virgo sulcus, et montes adhuc 
Molles inexperti manus, 



Meramque Bacchus Tethyn, et Bacchum Thetis, 
Et pinguis invitat Ceres. 

Hinc ille laetus surgit, et tenacibus 
Inserpit ulmis Evius, 

Udoque cornu turget, et fluentibus 
Crinem racemis impedit. 

Non Lesbos illi, non odorati magis 
Vineta rident Massici, 

Aut quae Falernis educata solibus 
Sublucet uvae purpura. 

Sed nec Falisci glaream malit soli, 

Nec pinguis uber Rhaetiae; 

Nec flava tantum culta felicis Cypri, 

Graiamve dilexit Rhodon, 

Quantum suis superbit, et sese suis 
Miratur in canalibus. 

Circum beatis imperat campis Ceres 
Lateque rura possidet: 

Et arva flavo messium fluctu tument, 

Motuque culmorum natant. 

Innube rarus inquinat caelum vapor, 

Aut tensa nimbis vellera: 

Aut e Boreis bella ventorum plagis, 

Raucusque silvarum fragor 
Auditur usquam: non protervis insonant 
Exercitati Syrtibus, 

Euris et Austris contumaces Africi, 

Et perduellibus Notis. 

Tantum serenus Vesper, et tenerrima 
Etesiarum flamina, 

Albique soles, et serena lucidis 
Aspirat aura montibus: 

Puramque caelo provehunt Horae facem. 

Et Phoebus Horarum pater 
Peculiari luce colles irrigat, 

Pronaque pertundit die. 

Ramis tepentes ingruunt Favonii 
locantis aurae sibilo, 

Et temperatis provocant suspiriis, 

Lenique somnum murmure. 

At non loquaces interim nidi tacent, 

Matresque nidorum vagae. 

Sed aut maritis turtur in ramis gemit, 

Et saxa rumpit questibus, 

Aut laeta late cantibus mulcet loca 
Famosa pellex Thraciae, 



Silvisque coram plorat, et crudelibus 
Accusat agris Terea: 

Quaecumque maestae vocibus dicunt aves, 
Respondet argutum nemus. 

Affatur alnum quercus, ornum populus. 
Affatur ilex ilicem, 

Et se vicissim collocuta redditis 
Arbusta solantur sonis. 

Huc o Quiritum ductor, huc Oenotriae 
O magne regnator plagae 
Iordane, tandem plenus urbis et fori, 
Rerumque magnarum satur, 

Sepone curis temet, et domesticis 
Furare pectus otiis. 

Hic vel tuarum lene tranabis vadum 
Opacus umbris arborum, 

Tuosque colles inter, et tuas procul 
Perambulabis ilices: 

Vel cum Decembri campus, et prima nive 
Vicina canescent iuga; 

Nunc impeditas mollibus plagis feras, 
Silvamque praecinges metu: 

Nunc incitato capream rumpes equo, 
Teloque deprendes aprum; 

Iactoque cervos collocabis spiculo, 
Furesque terrebis lupos. 

Quod si Latinae laus Alexander plagae, 
Sacraeque sidus purpurae, 

Tecum paterno feriabitur solo, 

Seseque curis eximet, 

Tuique cives, hospitesque civium 
Toto fruemur gaudio. 

Epode 2 

Ad fontem Sonam. 

In patrio fundo, dum Roma rediisset. 

Fons innocenti lucidus magis vitro 
Puraque purior nive, 

Pagi voluptas, una Nympharum sitis, 
Ocelle natalis soli. 

Longis viarum languidus laboribus 
Et mole curarum gravis 
Tuscis ab usque gentibus redux, tibi 
Accline prosterno latus: 

Permitte siccus, qua potes, premi; cava 
Permitte libari manu. 



Sic te quietum nulla perturbet pecus, 

Ramusve lapsus arbore: 

Sic dum loquaci prata garritu secas. 

Et laetus audiri salis. 

Assibilantes populetorum comae 
Ingrata ponant murmura 
Tibi, lyraeque Vatis: haud frustra sacer 
Nam siquid Urbanus probat, 

Olim fluenti lene Bandusiae nihil 
Aut Sirmioni debeas. 

Epode 3 
Palinodia 

Ad secundam libri Epodon Odam Q. Horatii Flacci. 
Laus otii religiosi. 

At ille, Flacce, nunc erit beatior, 

Qui mole curarum procul 
Paterna liquit rura, litigantium 
Solutus omni iurgio; 

Nec solis aestum frugibus timet suis, 

Nec sidus hiberni Iovis, 

Rixasque vitat, et scelesta curiae 
Rapacioris limina. 

Ergo aut profanis hactenus negotiis 
Amissa plorat sidera; 

Aut in reducta sede dispersum gregem 
Errantis animi colligit, 

Postquam beatae lucra conscientiae 
Quadrante libravit suo. 

Idem, propinqua nocte, stellatas vigil 
Cum vesper accendit faces, 

Ut gaudet immortale mirari iubar, 

Terraque maiores globos, 

Et per cadentes intueri lacrymas 
Rimosa lucis atria, 

Quae Christe tecum, virgo quae tecum colat 
Perennis heres saeculi! 

Volvuntur aureis interim stellae rotis, 

Pigrumque linquunt exulem, 

Per ora cuius uberes eunt aquae, 

Somnos quod avertat graves. 

At quando lotum Gangis aut Indi fretis 
Iam Phoebus attollit caput, 

Mentis profundus, et sui totus minor 
Irata flectit numina: 



Vel cum sereno fulserit dies Iove, 
Aprilibusque feriis, 

Assueta caelo lumina in terras vocat 
Lateque prospectum iacit, 

Camposque lustrat, et relucentem sua 
Miratur in scena Deum. 

'En omnis' inquit, 'herba non morantibus 
In astra luctatur comis: 

Semota caelo lacrymantur, et piis 
Liquuntur arva fletibus; 

Ligustra canis, et rosae rubentibus 
Repunt in auras bracchiis; 

Astrisque panda nescio quid pallido 
Loquuntur ore lilia, 

Et sero blandis ingemunt suspiriis, 

Et mane rorant lacrymis. 

Egone solus, solus in terris piger 
Tenace figor pondere?' 

Sic et propinquas allocutus arbores, 

Et multa coram fontibus 
Rivisque fatus, quaerit Auctorem Deum 
Formosa per vestigia. 

Quod si levandas mentis in curas vigil 
Ruris suburbani domus, 

Quales Lucisci, vel Nemecini Lares, 
Udumve Besdani nemus 
Rudes adornet rustica mensas dape 
Siccos sub Augusti dies; 

Iam tunc sub ipsum limen, aut domestica 
Lenis sub umbra populi, 

Expectat omnis hospitem suum penus, 

Et concha sinceri salis, 

Pressique meta lactis, et purus calix, 

Et hospitalis amphora, 

Et fraga, raris verna quae dumis legit, 
Iucunda panis praemia. 

Non me scari tunc, non Lucrinorum gravis 
Sagina mulorum iuvet: 

Sed cereus palumbus, aut turtur niger, 

Aut anser amnis accola, 

Et eruditam quae fugit gulam faba, 
Laetumque nec simplex olus, 

Et quae suprema colligitur, ac gravi 
Patella nil debet foro. 

Post haec vel inter laeta quercetis iuga, 

Vel inter amnes iuverit 



Vitare tristes post meridiem Notos 
Sub aesculo vel ilice; 

Nigrumque litus, aut opaca lubricis 
Tranare stagna lintribus, 

Iactaque fruge ludibundum ducere 
Tremente piscem linea. 

Remugit ingens interim tauris nemus, 

Umbrosa balant flumina; 

Et aut in antris garriunt acanthides, 

Aut in rubis luscinia. 

Hinc per rubeta pastor errantes capras 
Vocante cogit fistula: 

Illinc herili messor e campo redux 
Alterna plaudit carmina; 

Et pressa sectos plaustra per sulcos gemunt 
Ruptura ruris horrea. 

At nec tacemus pone confidentium 
Dulcis manus sodalium; 

Nec infaceta sermo differtur mora, 

Sed innocentibus iocis, 

Multoque tinctus, sed verecundo sale, 

Innoxium trahit diem. 

Haec si videret faenerator Alphius, 

Olim futurus rusticus, 

Quam collocarat Idibus pecuniam, 

Nollet Kalendis ponere. 

Epig. 4 

Veniat dilectus meus in hortum suum. 

Ex Cant. 5 

Pulcher Amor sumpsit rudis instrumenta coloni, 
Et sua deposuit tela suasque faces: 

Et manibus stivam rapuit; castique laboris 
Ad sua ruricolas iunxit aratra boves. 

Ilicet, ut facili subvertit vomere corda, 

Castaque virginibus Gratia crevit agris; 

'Flos' ait 'unus abest: sunt cetera millia florum; 
Ut nullus possit, Christe, deesse, veni.' 



Epig. 37 

Qualis est dilectus tuus? 

Ex Cant. 5 

'Qualis erat, tuus ille? tuus pulcherrimus ille?' 

Dicebat nuper barbara turba mihi. 

Arripio dextra pennam, laevaque tabellam, 

Et noto, Christe, tuo quicquid in orbe noto. 

Pingo rosas, aurum, gemmas, viridaria, silvas, 

Arva, lacus, celeri sidera pingo manu; 

Et tabulam monstrans, 'Noster pulcherrimus' inquam, 
'Qualis erat, vultis discere? Talis erat.' 


Epig. 40 

Veni de Libano sponsa. 

Et fugis, et fugiens clamas, 'quid sponsa moraris?' 

Non fugis, ut fugias: ut capiare, fugis. 

Epig. 48 

Lilia manu praeferenti. 

Haec, quae virgineis nituntur lilia culmis, 

Unde verecundas explicuere comas? 

Non generant similes Paestana rosaria flores, 

Nec simili Pharius messe superbit ager: 

Non haec purpureis mater Corcyra viretis, 

Nec parit aequoreis pulsa Carystos aquis. 

Cum nullas habeant natales lilia terras, 

Quis neget e casta lilia nata manu? 

Epig. 51 

Iohanni de Lugo, dum post morbum ad intermissam de Poenitentia doctrinam rediret. 

Fertur inornatis nuper Metanoea capillis 
Flesse, repentina cum raperere febri: 

Fertur et indomito frenos laxasse dolori, 

Et lacrymis madidos exhibuisse sinus: 

Cum rursus domito repetis tua pulpita morbo, 

Fertur inornatas disposuisse comas: 

Et domitos hilari risu frenasse dolores, 

Et lacrymis vacuos explicuisse sinus. 

Quis, Pater, incolumi de te non gaudeat, ipsae 
Si gaudent lacrymae, ridet et ipse Dolor? 



Epig. 110 

Christi in cruce vox. 

Sitio. 

'Ah sitio' clamas. Princeps pulcherrime rerum: 

Non habeo pro te dulcia vina, siti. 

Tu tamen 'ah sitio' clamas: dabo pocula, Sponse: 

Heu mihi! sed mixto pocula felle dabo. 

Haec, mi Sponse, bibe: quaeris cui forte propines? 
Ad me pro mundi, Christe, salute bibe. 



